पुड्ड़चेरी में रंगासामी ने पेश किया सरकार बनाने का दावा  
एआईएनआरसी के अध्यक्ष एन. रंगासामी ने रविवार को पुड्डुचेरी के लेफ्टिनेंट गवर्नर इकबाल सिंह से मुलाकात कर सरकार बनाने का दावा पेश किया।
ऑल इंडिया एनआर कांग्रेस (एआईएनआरसी) के अध्यक्ष एन. रंगासामी ने रविवार को पुड्डुचेरी के लेफ्टिनेंट गवर्नर इकबाल सिंह से मुलाकात कर सरकार बनाने का दावा पेश किया।  इसके पहले हुई पार्टी के नवनिर्वाचित विधायकों की बैठक में रंगासामी को सर्वसम्मति से पार्टी विधायक दल का नेता चुना गया।  ज्ञात हो कि एआईएनआरसी ने ऑल इंडिया अन्ना द्रविड़ मुनेत्र कड़गम (एआईएडीएमके) गठबंधन के साथ 30 सदस्यीय विधानसभा की 17 सीटों पर चुनाव लड़ा था जिनमें से 15 सीटों पर उसे जीत हासिल हुई जबकि एआईएडीएमके  को पांच सीटों पर कामयाबी मिली।  उल्लेखनीय है कि कांग्रेस में रहते हुए रंगासामी (60) वर्ष 2001 से 2008 तक केंद्र शासित प्रदेश के मुख्यमंत्री थे।  पार्टी के एक नेता ने बताया कि एक गठबंधन सरकार के गठन पर फैसला बाद में किया जाएगा।